บังคับคดีนำร่อง12จ.สอบที่ดิน
กรมบังคับคดีจับมือป่าไม้ ที่ดิน สอบเอกสารสิทธิที่ดินก่อนขายทอดตลาด ป้องกันรุกป่า
12 มิ.ย. 2558

กรมบังคับคดีจับมือป่าไม้ ที่ดิน สอบเอกสารสิทธิที่ดินก่อนขายทอดตลาด ป้องกันรุกป่า
น.ส.รื่นวดี สุวรรณมงคล อธิบดีกรมบังคับคดี เปิดเผยถึงความคืบหน้าในการตรวจสอบที่ดินที่ถูกยึดไว้ หลังจากมีบางโครงการบริเวณเขาใหญ่ จ.นครราชสีมา ที่ซื้อที่ดินมาจากกรมบังคับคดีอาจมีปัญหาเรื่องเอกสารสิทธิ ว่า ได้มีการหารือร่วมกับกรมที่ดิน และกรมป่าไม้ ที่จะจัดโครงการนำร่องเพื่อร่วมมือกัน 3 หน่วยงานในการตรวจสอบเอกสารสิทธิก่อนนำออกขายทอดตลาด เพื่อสร้างความมั่นใจให้ประชาชนที่จะมาประมูลซื้อสินทรัพย์กับกรมบังคับคดี  
“กรมบังคับคดีจะนำข้อมูลเกี่ยวกับที่ดินที่ได้ยึดไว้ แต่ยังไม่ได้ขายทอดตลาดตรวจสอบกับสำนักจัดการทรัพยากรป่าไม้ 23 สำนักทั่วประเทศ เพื่อทำการตรวจสอบแนวเขตและส่งให้กรมป่าไม้ตรวจสอบเอกสารสิทธิต่อไป” น.ส.รื่นวดี กล่าว
ทั้งนี้ ที่ดินที่จะนำมาเป็นโครงการนำร่องจะอยู่ใน 12 จังหวัด คือ จ.เชียงใหม่ เชียงราย ภูเก็ต อุทัยธานี ปราจีนบุรี กาญจนบุรี กระบี่ สุราษฎร์ธานี ประจวบคีรีขันธ์ ร้อยเอ็ด อุบลราชธานี และอุดรธานี โดยจะขอความร่วมมือให้กรมป่าไม้ตรวจสอบเอกสารสิทธิที่ดินที่เป็น น.ส.3 น.ส.3ก. ขณะเดียวกันได้ขอความร่วมมือกรมที่ดินในการส่งสำเนาใบรังวัด (ร.ว.) 9 เพื่อตรวจสอบความถูกต้องของการออกเอกสารสิทธิด้วย
อย่างไรก็ตาม หากในกรณีที่กรมบังคับคดีได้ทำการตรวจสอบเอกสารสิทธิที่ดินที่ถูกพิทักษ์ทรัพย์แล้วพบว่ามีปัญหาในเรื่องเอกสารสิทธิ กรมจะแจ้งให้เจ้าหนี้ได้รับทราบเพื่อดำเนินการต่อไป
นอกจากนี้ กรมบังคับคดีมีนโยบายยกระดับงานด้านการบังคับคดีเข้าสู่มาตรฐานสากล และรองรับประชาคมเศรษฐกิจอาเซียน โดยระหว่างวันที่ 26-29 ก.ค.นี้ จะจัดการประชุมว่าด้วยการบังคับคดีกับประเทศสมาชิกอาเซียนและประเทศคู่เจรจา เพื่อร่วมกันหารือแลกเปลี่ยนความรู้และประสบการณ์เกี่ยวกับกฎหมาย กฎระเบียบ ระบบ และแนวทางปฏิบัติด้านการบังคับคดีแพ่งของประเทศสมาชิกอาเซียน และประเทศคู่เจรจาของอาเซียน คือ จีน ญี่ปุ่น และเกาหลีใต้ (อาเซียนบวก 3) ร่วมกับหน่วยงานหรือองค์การระหว่างประเทศที่มีความเกี่ยวข้องกับการบังคับคดีแพ่ง
ทั้งนี้ การยกระดับการทำงานจะทำให้เจ้าหนี้ทั้งสถาบันการเงินหรือผู้ให้กู้ยืมที่มิใช่สถาบันการเงินมีความมั่นใจในการปล่อยสินเชื่อเพื่อการประกอบธุรกิจและการลงทุนมากขึ้น รวมทั้งมีผลต่อการประเมินความยากง่ายในการทำธุรกิจของไทยในระดับโลกด้วย และล่าสุด ไทยได้รับการคัดเลือกเป็นเจ้าภาพร่วมจัดการประชุมคองเกรสนานาชาติกับสภาเจ้าพนักงานบังคับคดีระหว่างประเทศ ในปี 2561